રવિવારે જયપુરમાં રાહુલે કૉન્ગ્રેસજનોનાં પાપોની કબૂલાત કરીને હવે પછી કૉન્ગ્રેસને ‘આદર્શ કૉન્ગ્રેસ’ બનાવવાની વાત કરી એ પછી બીજેપી નીતિન ગડકરીનો પક્ષ બની રહે એ વિસંગત હતું. ગડકરીના રાજીનામામાં એક રીતે રાહુલ ઇફેક્ટે પણ ભાગ ભજવ્યો છે. ગડકરી સામે ભ્રષ્ટાચારના ગંભીર આરોપ છે. કૉન્ગ્રેસમાં રાહુલ પરિવર્તનનું પ્રતિનિધિત્વ કરતા હોય અને બીજેપીના પ્રમુખ પક્ષમાં સ્થાપિત હિતોનું પ્રતિનિધિત્વ કરતા હોય એ ન પરવડી શકે. પક્ષના નેતાઓએ નીતિન ગડકરીને બીજી મુદત આપીને ભૂંડા નહીં દેખાવાનો અને જોખમ નહીં ઉઠાવવાનો નિર્ણય લઈ લીધો હતો.